b'\n_START_ARTICLE_\nEriba-Adad I.\n_START_PARAGRAPH_\nEriba-Adad I. (akadsko mSU-dIM ali mSU-d10, (bog) Adad je nadomestil) je bil od leta 1392 pr. n. \xc5\xa1t. do 1366 pr. n. \xc5\xa1t. kralj Asirije._NEWLINE_Mjegov o\xc4\x8de je bil asirski kralj A\xc5\xa1ur-bel-ni\xc5\xa1e\xc5\xa1u. Sorodnost z njim je potrjena na napisih na opeki, seznamih kraljev in glinastih tablicah. \xc4\x8deprav se na enem samem seznamu kraljev kot njegov o\xc4\x8de navaja A\xc5\xa1ur-raim-ni\xc5\xa1e\xc5\xa1u. Ta podatek je verjetno napa\xc4\x8den. Eriba-Adad I. je na asirskem prestolu nasledil svojega ne\xc4\x8daka A\xc5\xa1ur-nadin-aho II., njega pa sin, prominentni kralj A\xc5\xa1ur-ubalit I. Po Seznamu asirskih kraljev je bil 72. asirski vladar in je vladal 27 let. Njegovo vladavino se na splo\xc5\xa1no \xc5\xa1teje za za\xc4\x8detek srednjeasirskega obdobja.\n_START_SECTION_\n\xc5\xbdivljenjepis\n_START_PARAGRAPH_\nOkoli\xc5\xa1\xc4\x8dine njegovega prihoda na prestol niso znane, \xc4\x8deprav so bili vsi prenosi oblasti s strica na ne\xc4\x8daka v asirski zgodovin krvavi dogodki. Sam sebe je imenoval\xc2\xa0\xc2\xbbEnlilov regent\xc2\xab, kar je pred njim storil samo \xc5\xa0am\xc5\xa1i-Adad I. Na njegovem neobjavljenem pe\xc4\x8datu je upodobljena heraldi\xc4\x8dna skupina dveh krilatih grifonov-demonov ob majhnem drevesu, ki podpirata krilati son\xc4\x8dni disk, nad njima pa je dvoglavi grifon-demon, ki ju s kremplji dr\xc5\xbei za krila. Slog se radialno razlikuje od prej\xc5\xa1njega in je postal zgled za kasnej\xc5\xa1o asirsko gliptiko. Pe\xc4\x8dat so odkrili predvsem na srednjeasirskih pogodbenih tablicah._NEWLINE_Za\xc4\x8detek njegovega vladanja je verjetno zasen\xc4\x8dilo mo\xc4\x8dno Mitansko cesarstvo. Kmalu zatem se je Mitansko kraljestvo zapletlo v dinasti\xc4\x8dno bitko med Tu\xc5\xa1ratto in njegovim bratom Artatamo II. Za Artatamom je pri\xc5\xa1el na mitanski prestol njegov sin \xc5\xa0uttarna III., ki je iskal podporo Asircev. Na mitanskem dvoru se je pojavila proasirska frakcija, ki je Asiriji omogo\xc4\x8dila, da dokon\xc4\x8dno premaga vpliv Mitanija na Asirijo in se sama za\xc4\x8dne vme\xc5\xa1avati v mitanske zadeve. Eriba-Adadov sin in naslednik A\xc5\xa1ur-ubalit I. je to v celoti izkoristil in uni\xc4\x8dil Mitansko cesarstvo._NEWLINE_Iz tega obdobja je znanih ve\xc4\x8d limmujskih uradnikov, plemi\xc4\x8dev, iz katerih se je razvil asirski sistem eponimskega datiranja. Njihova imena iz tega obdobja se pojavljajo predvsem na komercialnih zapisih. Iz Eriba-Adadovega obdobja jih je relativno malo v primerjavi z zapisi iz obdobja njegovih naslednikov. Eden od uradnikov bi lahko bil A\xc5\xa1ur-muttakil, guverner trdnjave Kabra, ki je polo\xc5\xbeaj nasledil od svojega o\xc4\x8deta A\xc5\xa1ur-dajana in ga predal svojemu sinu. Stela Eriba-Adada I. je ena od najstarej\xc5\xa1ih stel v dveh vrstah kamnitih spomenikov, ki so jih odkrili v A\xc5\xa1urju._NEWLINE_Kasnej\xc5\xa1i asirski kralj Ninurta-apal-Ekur (vladal 1182-1179 pr. n. \xc5\xa1t.), sin Ili-pada, je v svojih napisih trdil, da je potomec Eriba-Adada I.'